CELEX: 32011D0718
Language: sk
Date: 2011-10-28 00:00:00
Title: Vykonávacie rozhodnutie Komisie z  28. októbra 2011 , ktorým sa mení a dopĺňa vykonávacie rozhodnutie 2011/402/EÚ o mimoriadnych opatreniach vzťahujúcich sa na semená senovky gréckej a určité semená a bôby dovážané z Egypta [oznámené pod číslom K(2011) 7744] Text s významom pre EHP

1.11.2011   
            
            
               SK
            
            
               Úradný vestník Európskej únie
            
            
               L 285/53
            
         VYKONÁVACIE ROZHODNUTIE KOMISIE
   z 28. októbra 2011,
   ktorým sa mení a dopĺňa vykonávacie rozhodnutie 2011/402/EÚ o mimoriadnych opatreniach vzťahujúcich sa na semená senovky gréckej a určité semená a bôby dovážané z Egypta
   [oznámené pod číslom K(2011) 7744]
   (Text s významom pre EHP)
   (2011/718/EÚ)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 178/2002 z 28. januára 2002, ktorým sa ustanovujú všeobecné zásady a požiadavky potravinového práva, zriaďuje Európsky úrad pre bezpečnosť potravín a stanovujú postupy v záležitostiach bezpečnosti potravín (1), a najmä na jeho článok 53 ods. 1 písm. b) body i) a iii),
   keďže:
   
               (1)
            
            
               V nariadení (ES) č. 178/2002 sa stanovujú všeobecné zásady, ktoré sa vzťahujú na potraviny a krmivá vo všeobecnosti, a najmä na bezpečnosť potravín a krmív na úrovni Únie a na vnútroštátnej úrovni. Na základe uvedeného nariadenia je potrebné prijať núdzové opatrenia, ak je zrejmé, že potraviny alebo krmivo dovezené z tretej krajiny môžu predstavovať závažné riziko pre zdravie ľudí, zvierat alebo pre životné prostredie a že sa takéto riziko nedá uspokojivo zvládnuť prostredníctvom opatrení prijatých príslušným(-i) členským(-i) štátom(-mi).
            
         
               (2)
            
            
               V nariadení Európskeho parlamentu a Rady (ES) č. 852/2004 z 29. apríla 2004 o hygiene potravín (2) sa stanovujú všeobecné pravidlá hygieny potravín. Uvedené pravidlá zahŕňajú požiadavky na hygienu produkcie semien a bôbov na priamu ľudskú spotrebu, ktoré majú dodržiavať prevádzkovatelia potravinárskych podnikov.
            
         
               (3)
            
            
               Zistilo sa, že niektoré šarže semien senovky gréckej dovezené z Egypta sú pôvodcom nákazy spôsobenej Shiga toxín-produkujúcou baktériou Escherichia coli (STEC) sérotypu O104:H4 v Únii. Preto sa vykonávacím rozhodnutím Komisie 2011/402/EÚ (3) zaviedol zákaz prepúšťania semien a bôbov z Egypta, ktoré patria ku kódom KN uvedeným v prílohe k nemu, do voľného obehu v Únii. Platnosť uvedeného zákazu uplynie 31. októbra 2011.
            
         
               (4)
            
            
               Potravinový a veterinárny úrad Komisie vykonal v dňoch od 21. do 25. augusta 2011 audit v Egypte s cieľom vysledovať možný zdroj infekcie baktériou E. coli (sérotyp O104:H4), ktorá nedávno spôsobila nákazu v severnej časti Nemecka a v Bordeaux (Francúzsko), a zhodnotiť podmienky produkcie a spracúvania podozrivých semien v uvedenej tretej krajine.
            
         
               (5)
            
            
               Vyhodnotili sa zistenia auditu a opatrenia, ktoré prijal Egypt v súvislosti s nedostatkami v produkcii semien na ľudskú spotrebu, ktoré môžu byť naklíčené. Z vyhodnotenia vyplýva, že opatrenia zavedené egyptskými orgánmi nie sú dostatočným riešením zistených rizík.
            
         
               (6)
            
            
               Podľa článku 10 nariadenia (ES) č. 852/2004 by mala hygiena dovezených potravín okrem iného spĺňať požiadavky stanovené v prílohe I k uvedenému nariadeniu. Opatrenia uvedené egyptskými orgánmi však neposkytujú dostatočné záruky aktívneho záväzku k zosúladeniu produkcie s prílohou I k nariadeniu (ES) č. 852/2004. Európsky úrad pre bezpečnosť potravín (EFSA) prijme do konca októbra 2011 vedecké stanovisko k riziku, ktoré predstavuje Shiga toxín-produkujúca baktéria Escherichia coli (STEC) a iné patogenické baktérie v semenách a klíčkoch, výhonkoch a mladých rastlinkách žeruchy získaných zo semien.
            
         
               (7)
            
            
               Kým sa čaká na možné zavedenie dodatočných kontrolných opatrení založených na stanovisku EFSA a aby sa príslušným orgánom Egypta poskytol potrebný čas na predloženie ďalšej spätnej väzby Komisii, ako aj na poskytnutie účinných záruk, pokiaľ ide o dodatočné opatrenia na riadenie rizika, by sa mal dočasný zákaz prepúšťania semien a bôbov z Egypta do voľného obehu, ktorý sa stanovil vo vykonávacom rozhodnutí 2011/402/EÚ, predĺžiť do 31. marca 2012.
            
         
               (8)
            
            
               V záujme zabezpečenia účinnosti tohto rozhodnutia, pokiaľ ide o zamedzenie dovozu akéhokoľvek tovaru uvedeného v prílohe, sa toto rozhodnutie uplatňuje od 1. novembra 2011, keďže v rozhodnutí 2011/402/EÚ sa zakazuje prepustenie semien z Egypta uvedených v prílohe do voľného obehu do 31. októbra 2011.
            
         
               (9)
            
            
               Vykonávacie rozhodnutie 2011/402/EÚ by sa malo preto zodpovedajúcim spôsobom zmeniť a doplniť.
            
         
               (10)
            
            
               Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
            
         PRIJALA TOTO ROZHODNUTIE:
   Článok 1
   Vykonávacie rozhodnutie č. 2011/402/EÚ sa mení a dopĺňa takto:
   
               1.
            
            
               Článok 2 sa nahrádza takto:
               „Článok 2
               Prepustenie semien a bôbov z Egypta uvedených v prílohe do voľného obehu v Únii sa zakazuje do 31. marca 2012.“
            
         
               2.
            
            
               Príloha sa nahrádza znením prílohy k tomuto rozhodnutiu.
            
         Článok 2
   Toto rozhodnutie sa uplatňuje od 1. novembra 2011.
   Článok 3
   Toto rozhodnutie je určené členským štátom.
   
      V Bruseli 28. októbra 2011
      
         
            Za Komisiu
         
         John DALLI
         
            člen Komisie
         
      
   
   
      (1)  Ú. v. ES L 31, 1.2.2002, s. 1.
   
      (2)  Ú. v. EÚ L 139, 30.4.2004, s. 1.
   
      (3)  Ú. v. EÚ L 179, 7.7.2011, s. 10.
   
      PRÍLOHA
      
         
            „PRÍLOHA
            Semená a bôby z Egypta, pre ktoré do 31. marca 2012 platí zákaz prepustenia do voľného obehu v Únii:
            
                        Kód KN (1)
                        
                     
                     
                        Opis
                     
                  
                        ex 0704 90 90
                     
                     
                        Klíčky rukoly
                     
                  
                        ex 0706 90 90
                     
                     
                        Klíčky cvikly, klíčky reďkovky
                     
                  
                        ex 0708
                     
                     
                        Klíčky strukovín, čerstvé alebo chladené
                     
                  
                        ex 0709 90 90
                     
                     
                        Klíčky sójových bôbov
                     
                  
                        0713
                     
                     
                        Suché strukoviny, lúpané, tiež ošúpané alebo polené
                     
                  
                        0910 99 10
                     
                     
                        Semená senovky gréckej
                     
                  
                        1201 00
                     
                     
                        Sójové bôby, tiež drvené
                     
                  
                        1207 50
                     
                     
                        Semená horčičné, na siatie
                     
                  
                        1207 99 97
                     
                     
                        Ostatné olejnaté semená a olejnaté plody, tiež drvené
                     
                  
                        1209 10 00
                     
                     
                        Semená cukrovej repy
                     
                  
                        1209 21 00
                     
                     
                        Semená lucerny (alfalfa)
                     
                  
                        1209 91
                     
                     
                        Semená zeleniny
                     
                  
                        ex 1214 90 90
                     
                     
                        Klíčky lucerny (alfalfa)
                     
                  
      
      
         (1)  Výraz ‚kódy KN‘ uvedený v tomto vykonávacom rozhodnutí Komisie sa odvoláva na kódy uvedené v časti II prílohy I k nariadeniu Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku (Ú. v. ES L 256, 7.9.1987, s. 1).“